
Kelemen Krisztián képviselő, a Bizottság elnöke: A napirendi pontokhoz elektronikusan megküldésre kerültek az előterjesztések. Az ülést megnyitja, megállapítja, hogy a Bizottság 10 fővel határozatképes. A jegyzőkönyvet Kiss Viktória védelmi ügyintéző vezeti, hitelesítésére felkéri Balogh Tibor tagot, erről szavazniuk nem szükséges.

Balogh Tibor, a Bizottság tagja: Vállalja.

Kelemen Krisztián képviselő, a Bizottság elnöke: Az elektronikusan kiküldött napirendi pontokat, összesen 9-et fognak tárgyalni, a „Különfélék”-kel együtt. Bonti Tamás irodavezető kérte, hogy a 7. napirendi pontot a Bizottság tárgyalja a 2. napirendi pontként. Felteszi, van-e esetleg kérdés, észrevétel, javaslat? Nem volt. Szavazásra teszi fel, aki a módosított napirendi pontokkal egyetért, kéri, hogy kézfeltartással jelezze.


[bookmark: _Hlk178857385][bookmark: _Hlk178855639]A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


24/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a 2026. május 26-i ülésének napirendjét az alábbiak szerint fogadta el:

1./	Javaslat Szombathely 2025. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására (Közgyűlési 2.)
	Előadó:		Dr. Koncz Gabriella r. ezredes, kapitányságvezető, a Bizottság tagja
Meghívott:	Fekete Géza György r. alezredes, Vas Vármegyei Rendőr-főkapitányság mb. Főkapitánya

2./	Javaslat Szombathely város területén forgalmi rend változtatással kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívottak:	Lukács Dániel, 7. sz. vk. képviselője
			Németh Ákos tanácsnok, 8. sz. vk. képviselője
			Szuhai Viktor tanácsnok, 11 sz. vk. képviselője

3./	Javaslat Szombathely Megyei Jogú Város Önkormányzata 2025. évi zárszámadási rendeletének megalkotására (Közgyűlési 3.)
		Előadó: 	Stéger Gábor, a Közgazdasági és Adó Osztály vezetője 

4./	Javaslat Szombathely Megyei Jogú Város Önkormányzata 2025. évi maradvány elszámolásának jóváhagyására (Közgyűlési 4.)
Előadó: 	Stéger Gábor, a Közgazdasági és Adó Osztály vezetője

5./	Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet I. számú módosításának megalkotására és a kapcsolódó döntések meghozatalára (Közgyűlési 5.)
		Előadó: 	Stéger Gábor, a Közgazdasági és Adó Osztály vezetője

6./	Javaslat mobil térfigyelő kamerával megfigyelt közterületek kijelölésére
	Előadók:		Kelemen Krisztián, a Bizottság elnöke
				Ágoston Sándor, a Városrendészet irodavezetője

7./	Tájékoztató a köztisztasággal kapcsolatos szabályszegések kapcsán indított eljárásokról (szóbeli előterjesztés)
	Előadó: 	Dr. Holler Péter, a Hatósági Osztály vezetője

8. /	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

9./	Különfélék
Előadó:	Kelemen Krisztián, a Bizottság elnöke

Felelős:		Kelemen Krisztián, a Bizottság elnöke

Határidő:	azonnal



1./	Javaslat Szombathely 2025. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására (Közgyűlési 2.)
	Előadó:		Dr. Koncz Gabriella r. ezredes, kapitányságvezető, a Bizottság tagja
Meghívott:	Fekete Géza György r. alezredes, Vas Vármegyei Rendőr-főkapitányság mb. Főkapitánya

Dr. Koncz Gabriella r. ezredes, a Bizottság tagja: A képviselő-testület elé is ezt az anyagot fogja terjeszteni. Ha valaki nem olvasta el a beszámolót, akkor megpróbál rámutatni a lényegi pontokra, a képviselő-testület előtt pedig részletekbe menően fogja ismertetni. Nem volt könnyű a 2025 év sem, mert az egyik talán legsúlyosabb állategészségügyi helyzet kezelésében kellett az állománynak is többek között részt vennie. Ez azt jelenti, hogy az elmúlt év tavaszán körülbelül 6 hetet ki is estek az itteni körforgásból. Ez egy kicsit meg is látszik a közterületi óraszámoknál. A másik óriási szakmai kihívás volt 2025. évben a kábítószer-bűnözés elleni fellépés, ez rendőrszakmai körökben Delta-program néven híresült el, itt elsősorban nem az egyes bűnügyekre utaztak, hanem igyekeztek a kereskedelmi hálózatoknak a megbontására és az illegális kereskedelmi láncoknak a felszámolására is gondot fordítani. Ehhez kapcsolódott még a RedP, új rendőrségi bűnmegelőzési program is, amely szintén erőteljes volt. 
Kiemelt figyelmet kapott a családon belüli erőszaknak a kezelése, kollégái az ideiglenes távoltartások elrendelését megtöbbszörözték, valamint a gyermekkorúak sérelmére elkövetett bűncselekményeknek a nyomozására és felderítésére is nagy hangsúlyt fektettek, ami pedig Fecskefészek-program címen vált ismertté. A dián látható az online térben elkövetett bűncselekményre utaló fotót is, örömmel osztja meg, hogy sikerült ebben a bűncselekmény kategóriában is eredményeket elérni és visszaszorítani. És mindezen feladatok teljesítése mellett, ahogyan tavaly is, felelős gazdálkodással igyekezték a feladataikat megvalósítani, és valamilyen szinten egy utat mutatni a jövő kihívásainak. 
A bűnügyi helyzetet tekintve, Vas vármegyében 4034 bűncselekményt regisztráltak 2025. évben, ennek a 42,31 %-át követték el a Szombathelyi Rendőrkapitányság területén. Szombathely mellett még 39 település tartozik hozzájuk, tehát 1700 bűncselekményt a 40 településen, és ennek a több mint 83 %-át, 1428 bűncselekményt követték el Szombathelyen, de látható, hogy 2024. évben ez a szám 1807 volt, ez mindenféleképpen egy csökkenés, sikerült 2023. évtől folyamatosan csökkenteni ezt. A 14 kiemelt bűncselekmény vonatkozásában gyakorlatilag ugyanez a helyet, itt is látható, hogy 2022 óta már folyamatosan próbálják csökkenteni a számokat. A teljesség igénye nélkül a 14 bűncselekménybe tartozik az emberölés, testi sértések, garázdaságok, lopások, csalások, kábítószer kereskedelemmel kapcsolatos bűncselekmények, kiskorú veszélyeztetés stb. Ezeknek a száma szintén csökkent 1084-ről 833-ra Szombathely városában, ez is több mint 23 %-os csökkenés. És amire nagyon büszke, az pedig a közterületen elkövetett bűncselekmények, habár, ahogy mondta, a közterületi óraszámban vannak visszaesések az említett okok miatt, de mégis a Rendőrkapitányság területén 592, amit le tudtak vinni 468-ra, Vas vármegyében 1225 közterületen elkövetett bűncselekmény volt. Tehát tavalyi számokhoz képest itt is csökkenést tudtak elérni.
Egyetlen egy plusz dologról mindenképpen beszél a bűncselekmények körében, az pedig a kibertérben elkövetett bűncselekmények. Erről a tavalyi évben is szólt, most azt a slide-ot vette ki, amit az évértékelőjébe is betett, mert itt is csökkenő számokról tud beszámolni annak ellenére, hogy az online csalásoknak az iparága az egyik legterjedelmesebb bűnözői ágazattá nőtte ki magát, és egyes állítások szerint a bevételei egyes országoknak a GDP-jével vetekedne. Hála az égnek, csökkenő számokról tudnak beszélni, azt gondolja, hogy ez köszönhető az edukációnak, a kommunikációnak, és bizony annak is, hogy a bankszektor is becsatlakozott a megelőzési témakörbe. Többször is beszéltek arról, hogy a sértetteknek a naivitása, talán az alulképzettsége lehet, ami oda vezet ezekhez a bűncselekményekhez, de a védelmükben el kell mondani, hogy egy professzionális lehúzással van dolguk, mert olyan magasan képzett, gazdaságilag és informatikailag rendkívüli szakértelemmel rendelkező és bíró hálózattal találják szembe magukat, hogy ember legyen a talpán, aki tudja állni a sarat. De csökkenés van! Bízik benne, hogy ez az elkövetkezendőkben is így marad. 
A bűncselekményeknek a szerkezete nagyon megoszlik, átalakulás van, a kibertérben elkövetett bűncselekmények előtérbe kerültek. De minden bűncselekmény kapcsán eredményeket értek el, mindenhol csökkenéseket tapasztalnak. 3 kategóriát emel ki, ahol növekedés van: a kiskorú veszélyeztetések, a kábítószerrel kapcsolatos bűncselekmények, de itt is a fogyasztói, valamint a birtoklás, illetőleg a rablások. De mondja is hozzá a magyarázatot, ez a Delta-programnak, hiszen eddig is foglalkoztak vele, de a 2025. évnek ez volt az egyik szakmai kihívása, illetőleg a kiskorúakkal kapcsolatban a Fecskefészek-programnak tudható be, ez mindenkit érzékenyen érint, több bejelentést és feljelentést kapnak, valamint ők is sokkal érzékenyebbek ezekre a témákra, ezért is indult sokkal több nyomozás. A rablásoknak a száma pedig azért emelkedő, mert a korábban fiatalkorú és gyermekkorúak által elkövetett bűncselekményeknek a statisztikai adatai 2025. évben kerültek bele a statisztikájukba, mivel utánkövetős statisztikájuk van, ezért látható most ez, tehát nem ütötte fel a fejét ismételten. Tulajdonképpen azért jeleníti meg a tulajdon elleni szabálysértéseket, mert korábban, amíg nem történt meg a 2010-es változás, és 20.000,- Ft-ról 50.000,- Ft-ra emelkedett a szabálysértések és a bűncselekmények közötti értékhatár, de nyilván, akinek 49.000,- Ft értékben tulajdonították dolgát, neki az is fog fájni, attól függetlenül, hogy nem esik bűncselekmény kategóriába. De itt is látható a csökkenés a tavalyi évhez képest, egészen pontosan 11,4 %-os csökkenés, és nőtt a felderítési mutató, fel tudták vinni 71 %-ra.
A rendészeti helyzettel kapcsolatosan jó hírekkel tud szolgálni, függetlenül, hogy a küldéseik száma, ami 10393 volt, ez 5 %-kal több, mint előző években, viszont a reagálási idejüket tudták javítani, 10 perc 24 másodpercnél vannak. Ezt azért fontos kiemelni, mert ha valaki bajban van, akkor természetesen az a legfontosabb, hogy minél előbb megkapja azt a segítséget, amire ő számít valójában. Ezen minden évben próbálnak javítani, ahogyan most is. 24 órás lefedettséget biztosítanak Szombathelyen, tehát gyakorlatilag nincs olyan időszak, amikor nem fedik le a városnak a közrendjét, és úgy gondolja, hogy stabil Szombathely közbiztonsága, az adatokból is látszik, nincsenek szélsőséges, romboló bűncselekmények. Készenléti rendőrséget most is igyekeztek igénybe venni, sajnálatos módon a 2025. évben kevesebbszer tudtak segítséget adni, egyéb feladatok elszólították őket, de a rendezvényeken ugyanúgy megjelentek. Közterületi óraszámban van némi csökkenés, 2,6 %-kal csökkentek ezek a számok, de ennek ellenére a közterületi bűncselekmények számai csökkentek több mint 20 %-kal, illetőleg az ittasan okozott baleseti számokban is tudtak eredményeket elérni. Feltüntette a büntető, szabálysértési feljelentéseket, helyszíni bírságolásokat, még mindig sok az intézkedésük, amire nyilván kapnak hideget-meleget, de azt gondolja, hogy a rendőri intézkedések teljes tárházának „kimaxolása” megtörtént. Vannak látható eredmények, vannak, ahol még mindig nem látnak teljesen eredményeket, ezt elsősorban a közlekedésbiztonságra és a közlekedésrendészetre mondja, ilyenkor szokta mondani, ha nem lesz winchester-csere, és nem építenek be az emberek más folyamatokat a közlekedésbe, akkor csak rendőri eszközökkel nem fognak tudni ezen változtatni.
Rendezvénybiztosításokkal kapcsolatban nagyon büszke, hogy 2025-ben is nagyon sok rendezvény volt, hiába mondják a neten páran, hogy nincs rendezvény, de van, meg is tudja erősíteni, hogy a kollégái minden pénteken, a koordinációk alkalmával ne mondanák azt, hogy milyen programok lesznek, nagyon sok program van, ahol láthatóan vagy láthatatlanul jelen van a rendőrség, vagy távolról vagy közelről biztosítják ezeknek a rendezvényeknek az eseménytelen lefolyását. Illetőleg hát már 2025-ben politikai rendezvények biztosításában is részt vettek. De ismételten hangsúlyozza, hogy kollégáit, és magát a kapitányságot sem érte semmilyen negatív kritika a biztosítások során.
Szombathelynek 4 körzeti megbízottja van, szolgálatuk jelentős részét természetesen közterületen töltik, de most már bűnügyi munkát is kapnak, tehát a kisebb súlyú bűnügyeknek a feldolgozásában részt vesznek. Fontos szerepet töltenek be a társadalom és a rendőrség között. 
Balesethelyszínelői tevékenységük során nemcsak a Szombathelyi Rendőrkapitányság területén, hanem a Kőszegi Rendőrkapitányság területén is látnak el tevékenységet. Itt azért vannak még javításra váró dolgok, a személyi sérüléssel járó baleseti számok picit csökkentek, halálos baleset egy volt, a súlyos sérülés 34-től 31-re csökkent, viszont a könnyű sérüléssel járó balesetek száma emelkedett. Mentségükre legyen mondva az is, hogy a mentős kollégák, ha már valakinek fejfájása van, bárminemű kisebb sérülése, akkor már kórházba viszik, és mihelyst kórházba kerül a sértett, ott már, mint sérüléses balesetről beszélnek, tehát 166 bekövetkezett baleset történt Szombathely vonatkozásában. Láthatják a Bizottság tagjai, hogy a 166 bekövetkezett balesetből 7 darab volt mindössze, amit ittasan okoztak, ez 22 %-os csökkenés az előző évhez képest. Úgy gondolja, hogy ez köszönhető annak, hogy mennyi alkoholszondás ellenőrzést tartanak, amiből elmondja, hogy 4519 esetből 184 volt pozitív. Nyilvánvalóan az egy is sok, hiszen ne üljenek autóba, ha ittak. Látszik, hogy az ellenőrzéseknek meg vannak az eredményei.
Tovább folytatják a bűn- és balesetmegelőzési tevékenységüket, egyet kiemel, hogy a Delta-programhoz kapcsolódott a RedP program, ami a kábítószerek terjesztésével vagy kábítószer-fogyasztással kapcsolatos, 340 esemény lebonyolításában vesz részt, és 10.000 emberhez ért el ez a program, most megyei adatokat mondott. Nagyon nagy hasznát látja ezeknek a programoknak. 
Együttműködés: nem győzi hangsúlyozni, hogy ezeket az eredményeket – a globális index alapján Magyarország a 17. helyen áll a világranglistán a közbiztonság tekintetében – nem érhették volna el, hogyha a társadalom tagjai, illetőleg a társszervek, akiket nagyon sokáig sorolhatna, hogy kikkel működik együtt a rendőrség, a katasztrófavédelemtől a büntetés-végrehajtásig, az ügyészség, bíróság, állatvédőktől kezdve, polgárőrség és a Városrendészet, utóbbi kettővel nagyon jó a kapcsolatuk. A polgárőrség, gyakorlatilag mondhatni, hogy testvérként áll az oldalukon, és mindenféle rendezvényeken ott van velük, kart karöltve, vannak közös szolgálataik. A Városrendészet pedig, nem is kell elmondani, hogy mennyi bűncselekmény felderítése, megelőzése fűződik a nevükhöz. Úgy gondolja, hogy ezek az eredmények közös eredmények. 
És akkor három olyan slide-dal zárja a beszámolóját, amit a tavalyi közgyűlési felvetések alapján tett bele, amik témakörében kapott kérdéseket. Az egyik a traffipaxozás. Mesterséges intelligencia által készült ez a fotó, nehogy azt gondolják, hogy a rendőr beült a gólyafészekbe. Azért rakta be ezt a fotót, mert azért vannak időnként olyan kérések, amikor azt gondolja, hogy talán ezt várják tőlük. De fogta a megkereséseket és közvetítette a közlekedésrendészeti osztályvezetőnek, és több szombathelyi utcában ellenőrzéseket foganatosítottak, a teljesség igénye nélkül: Sólyom utca, Zanati út, Kárpáti Kelemen út, Rumi út, Homok út, Körmendi út, itt mind mértek sebességet, fogtak is nyilvánvalóan gyorshajtókat, fogják is folytatni. A közlekedésrendészeti osztályvezető képeztetett ki kollégát traffipaxozni, de még mindig nincs nekik, de ismételten mondja, hogy nagyon támogatják a traffiboxok kihelyezését, tudja, hogy ez az önkormányzatoknak pénzbe kerül, de mégis azt gondolja, hogy tudják folytatni a forgalomnak a lassítását, és egyéb lassító eszközöket is támogatnak. Mert minél többet ellenőriznek, annál inkább vissza tudják szorítani ezeket a sebességtúllépéseket. De a sebességtúllépés a második helyre szorult vissza, ahogyan már mondta, most az elsőbbség meg nem adása előrejött.
A másik kép, amiből kaptak hideget-meleget, az a hajléktalanság kérdése, ez is tavaly többször felmerült ez a kérdés. A Forrest Gump című filmben van egy olyan jelenet, amikor Forrest fut a Nike cipőjében, nem az elején, hanem amikor elkezd futni a szerelmi bánatában, és akkor odalép hozzá egy riporter és megkérdezi tőle, hogy miért fut? A nők jogaiért, a világbékéért vagy netán a hajléktalanokért? Na, ezzel azt szeretné érzékeltetni, hogy azért mindenhol van hajléktalan, nemcsak Szombathelyen, Amerikában is. Igen, Szombathelyen is van hajléktalanság, a város több pontján is találkoznak velük. De miért is gondolják, hogy a hajléktalanság felszámolása rendőri erőket igényel? Nem igényel rendőri erőket, de mit lát a lakosság, azt látják, hogy ha bármiféle szabálysértést elkövetnek a hajléktalanok, akkor kap helyszíni bírság csekket, vagy szabálysértési feljelentés esetén kap szabálysértési bírságot, amit nem fog tudni befizetni és az esetek döntő többségében bírósági átváltoztatásra kerül sor, vagyis ki fognak érte menni a Zanati út 1-be, vagy ahol tudják, hogy lakozik a hajléktalan, és beviszik a büntetés-végrehajtási intézetbe 10-20-30 napra, amennyit éppen kapott és akkor egy ideig ott fogja tölteni a napjait. 15-20 emberről beszél, nem többről, 15-20 ember, nyilván a lakosság szerint lebzselnek, kéregetnek, vagy agresszívak, de a lakosság gyakran ad nekik pénzt, azt meg kell mondani, hogy kihívják a rendőrséget, hogy erőszakosan koldulnak, de közben meg rendkívül sokszor adnak nekik pénzt, hozzájárulnak, hogy meg tudják venni az italukat, tehát bajban majd akkor lesznek, többször jelezték a kollégái, pontosan ezek az emberek, akik gyógyszerfogyasztók, vagy alkoholisták lesznek, valamilyen függőségben szenvednek, most már a fogyatékossági törvény hatálya alá tartozóként kezeli őket a bíróság, fogyatékosnak minősíti őket, innentől kezdve a jog szerint nem fognak tudni velük semmit se tenni, mert a bíróság nem fogja átváltoztatni az ő büntetésüket, kvázi kint maradnak az utcán. És itt jön elő, hogy gazdasági, szociális és társadalmi megoldása kell, hogy legyen a hajléktalan-kérdésnek.
És akkor a harmadik eset, az pedig a Fő téren kerékpározás, rollerezés és különböző eszközökkel való behajtásnak a kérdése. Ebben is nagyon sok ellenőrzést csináltak a kollégái, szisztematikusan járnak a Fő térre és büntetnek is, de nyilván, azt is meg kell mondani, akik kerékpároznak, meg e-rollereznek, azok fiatalkorúak, megint a helyszíni bírságolás a helyszínen szinte lehetetlen, mert kellene, hogy a törvényes képviselője ehhez az engedélyét adja, vagy legalábbis jóváhagyását adja, szóval nem egyszerű ez sem. De azt gondolja, hogy már a rendőri jelenléttel is tudtak ezen változtatni.
Szeretné elmondani, hogy a prezentáció jelentős része a mesterséges intelligencia segítségével készült, mert szokta mondani, hogy haladni kell a korral. 
Összességében jó évet zártak, a beszámolóból is kitűnik, hogy nincs okuk szégyenkezni, de nem látják, hogy mi lesz a rendőrség helyzete, látják, hogy más a kormányzat, de mindig azt szokta mondani, hogy teljesen mindegy, hogy ki van fent, nekik akkor is az a dolguk, hogy a közbiztonságot Szombathelyen és a további 39 településen láthatóvá, vagy éppen láthatatlanná, mert éppen vannak olyan kollégái, akik az irodában precíz háttér munkát végeznek. De nincs okuk szégyenkezni, köszöni a Bizottságnak is a munkát, és köszöni, hogy a város hozzájárult ahhoz, hogy a Rendőrkapitányság anyagi támogatásban is részesült, amit elsődlegesen a közterületi jelenlét megerősítésére szántak.
Köszöni szépen az együttműködést mindenki részéről, a konstruktív javaslatokat, amit kapott egész évben.


15 óra 57 perckor megérkezett Gálffy Áron, a Bizottság tagja, ezzel a jelen lévő bizottsági tagok száma 11 főre változott.


Kelemen Krisztián képviselő, a Bizottság elnöke: Köszöni a részletes beszámolót és a rendőrség munkáját, illetve Szombathely közbiztonságának növeléséért tett erőfeszítéseket, azt gondolja, hogy a számok önmagukért beszélnek és örül, hogy ilyen % feletti értékkel sikerült sok mutatóban csökkenteni a különböző bűncselekmények, szabálysértések számát, valamint gratulál a kiváló nyomozási eredményességi mutatóhoz. Mindig elmondja, hogy nagyon jó érzés lehet egy olyan kapitányságot vezetni, ahol kiváló szakemberek dolgoznak, ahogyan Szombathelyen. Szeretné megköszönni és gratulálni a kiváló együttműködésekhez, úgy gondolja, hogy enélkül nagyon nehéz dolgozni, és szívből örül, hogy Szombathely továbbra is méltán viselheti Magyarország egyik legbiztonságosabb városa címet és azt gondolja, hogy az sem véletlen, hogy nagyon sokan költöznek ide a keleti országrészből. 

Márovics Pál, a Bizottság tagja: Az Országos Mentőszolgálat nevében szeretné megköszönni az együttműködést. Csak dicsérni tudja a rendőrség munkáját, mert mind a közúti baleseteknél, ahol együtt dolgoznak a helyszínen és nagyon sok esetben zavart, módosult tudatállapotban lévő, agresszív beteg megfékezéséhez, kórházba szállításához kérik a rendőrség segítségét, amit szintén köszön. És hogy mindenki tudja, nem egy Police Medic képzés zajlik, nemcsak a rendőrségnél, hanem a katasztrófavédelemnél is, a NAV-nál is, vannak olyan dolgozók, akik egészségügyi alapvégzettséggel rendelkeznek, ha az ő állományukban közvetlenül baj történik, akkor azonnal be tudjanak avatkozni és az ő munkájuk előtt egy elsősegélynyújtást tudjanak kezdeni. Nagyon jól sikerült a közlekedésbiztonsági nap, azt gondolja, hogy idén is ugyanígy fog történni és sikeres lesz. Az együttműködést az is bizonyítja, hogy nem egy olyan dolgozó van a rendőrségen, aki másodállásban a mentőknél dolgozik, bízik benne, hogy még sok ilyen lesz. 

Dr. Koncz Gabriella r. ezredes, a Bizottság tagja: Köszöni a visszajelzést.

Ágoston Sándor, a Városrendészet irodavezetője: Rácsatlakozna Márovics Pálhoz, a Városrendészet nevében nagyon szépen köszöni az együttműködést, és úgy gondolja, hogy amit ma is tartottak megbeszélést osztályvezető-helyettes úrral, valamint Kiss Viktória kolleganővel, hogy több, mint egy órán keresztül tudnak csak szakmai megbeszélést folytatni, ez nagyon jól mutatja, hogy szakmai munka folyik, az együttműködés nemcsak az előírtak szerint működik, hanem azon felül is, mondhatni, hogy már-már baráti viszonyban, ezt köszöni és természetesen a jövőben részükről továbbra is minden adott, fenntartható és kéri is, hogy ez maradjon is így. Azt gondolja, hogy a város biztonsága ezeken a kiváló együttműködéseken múlik, az összes társszervvel közösen. 

Dr. Holler Péter, a Hatósági Osztály vezetője: A Hatósági Osztály, illetve a Hivatal társosztályai nevében is köszönjük a közös munkát, több alkalommal kértek ők is segítséget helyszíni szemlékhez, minden alkalommal közre is működtek, illetve úgy gondolja, hogy amikor szükség volt rá, ők is tudtak segíteni hivatalból, akármilyen módon erre megkeresés érkezett. Gratulál a munkához és köszöni az együttműködést.

Dr. Koncz Gabriella r. ezredes, a Bizottság tagja: Köszöni. Egy dolgot még rendőrszakmai szemmel mondana. Többször megkapta az ország keleti részén élő kollégáitól azt, hogy hát könnyű nekik, mert itt a nyugati határszélen nem történik semmi. Erre ráhúzhatná azt is, hogy nyugodt tengeren bárki lehet jó kapitány. Igen, ebben van igazság, de azt gondolja, hogy a legénység mindent megtett azért, tehát a kollégái, hogy ezeket az eredményeket tudják tartani, hozzák az eredményeket, úgy, hogy 5-6 hétig is el kellett küldeniük a kollégáikat és nem könnyű megtartani ezeket az eredményeket. És köszöni, hogy ha elismerik a munkájukat!

Kelemen Krisztián képviselő, a Bizottság elnöke: Ő is azt látja, hogy jó a vezetés, ha hízeleghet egy kicsit, mert sok múlik azon, hogy milyen beavatkozási pontokat alkalmaznak vezetőként, és ezekre a gyors reagálások a változásokra, ezek hozzák meg a jó eredményeket összességében. Látszik a közlekedésbiztonság terén is, lehet, hogy a számok még nem azt mutatják, de azt látja, azt tapasztalja közlekedőként az utakon, hogy több embernek be van kötve a biztonsági öve, kevesebb a gyorshajtó, előzékenyebbek lettek az emberek, és biztos, hogy ehhez annak van köze, hogy többet ott vannak a rendőrök, többet ellenőriznek, többet büntetnek, mert alapvetően lehet, hogy az emberek ebből tanultak és ennek látja most az eredményeit. 

Dr. Koncz Gabriella r. ezredes, a Bizottság tagja: Annyit azért még elmond, hogy Bokányi Adrienn adott egy visszajelzést, hogy az Éhen Gyula téri probléma, ami visszatérő probléma, most is egy hónapja jött fel, hogy megint elűzik őket, mennek máshová, egyébként nem egy szombathelyi csapat telepedett le oda, más megyéből, más városból érkező emberek gondolják úgy, hogy a vasútállomás környékén randalíroznak. Azonnal leültek a közrendvédelmi osztályvezetővel, és az ő javaslatukra történt, hogy minden nap most nagyobb erővel, folyamatosan megjelennek, ha van valami, ha nincs, gyakorlatilag elrettentésként, ennek úgy látszik, hogy lesz majd eredménye. Bokányi Adrienn megköszönte a Bizottsági ülésen. 


16 óra 08 perckor elhagyta a termet Tóth Roland, a Bizottság tagja, ezzel a jelen lévő bizottsági tagok száma 10 főre változott.


Kelemen Krisztián képviselő, a Bizottság elnöke: Köszöni a hozzászólásokat. Pont erről beszélt, hogy van egy megváltozott szituáció, gyakorlatilag azonnal reagál a rendőrség. És tudja, hogy nagyon jó az együttműködés a Városrendészettel, és a közvélemény nem tud ilyen dolgokat, de amikor pár percen belül megvan az elkövető, és gyakorlatilag tudják, hogy mikor és hova kell menni beavatkozni, ezek szerinte nagyon sokat segítenek, köszöni az együttműködést, hiszen olyan mintha a rendőrségnek a Városrendészet lenne az egyik szeme. 
Felteszi, hogy van-e kérdés, javaslat, hozzászólás, nem volt. Szavazásra teszi fel az előterjesztés elfogadását, és azt kéri, hogy aki egyetért, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


25/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely 2025. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására” című előterjesztést megtárgyalta, és a Szombathely 2025. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló, a Rendőrségről szóló 1994. évi XXXIV. törvény 8. § (4) bekezdése alapján készített beszámoló elfogadásáról szóló határozati javaslatot az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
		Dr. Koncz Gabriella r. ezredes, kapitányságvezető
(a végrehajtás előkészítéséért:
Dr. Holler Péter, a Hatósági Osztály vezetője)

Határidő:	a Közgyűlés 2026. május 28-i ülése



2./	Javaslat Szombathely város területén forgalmi rend változtatással kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívottak:	Lukács Dániel, 7. sz. vk. képviselője
			Németh Ákos tanácsnok, 8. sz. vk. képviselője
			Szuhai Viktor tanácsnok, 11 sz. vk. képviselője

Bonti Tamás, a Kommunális Iroda vezetője: Röviden ismerteti az előterjesztést. Az oladi platón, a Makkfa utca és a 0874/2 hrsz-ú út esetében szükséges a 10 km/h sebességkorlátozás, 3,5 t súlykorlátozás, valamint a „Mindkét irányból behajtani tilos” tábla „Kivéve lakók” és „Kivéve engedély” kiegészítéssel jelzőtáblák kihelyezése, valamint a 0874/2 hrsz-ú út egyirányúsítva lesz, az áruszállítás megvalósítása érdekében. A másik, a Gyurits Antal páratlan oldalán megállási korlátozás kerül bevezetésre, a parkolási anomáliákat próbálnák ezzel megoldani. A Tinódi Lantos Sebestyén utcában megállási korlátozás bevezetésre kerülne, mindkét oldalon. Erre a ki-behajtását tudják biztosítani a családi házas oldalnak, mert a szemben lévő oldalon 3 szinten társasház épült, és hiába van mélygarázs, nyilván nem parkol oda mindenki és az utcán parkolnak, a végén már a tűzoltóautó is alig fért el. A Síp utcában forgalomcsillapító küszöb kihelyezésére kifejezetten lakói kérésre kerül sor, mert ott a gépjárművek rendszeresen nem tartják be a megengedett sebességet, ami fokozott balesetveszélyt jelent, valamint a kiporzás mérséklése miatt. A Werner Alajos utca 6-8. számú ingatlanok melletti útszakaszon ideiglenes korlátozás bevezetésével kapcsolatban itt is felmerült annak gyanúja, hogy azbeszttel szennyezett zúzottkövet terítettek le. Ezért szükséges, hogy „Mindkét irányból behajtani tilos” tábla „Kivéve lakók” és „Kivéve engedély” kiegészítéssel korlátozás kerüljön bevezetésre a kiporzás megakadályozása érdekében. A következő, a Szombathelyi Műszaki Szakképző Iskola Berzsenyi Dániel Kollégium Ady Endre tér 2. szám előtti szakaszon egyirányúsítás bevezetésére kerül sor, melyet már a SZOVA is kért. A közszolgáltatókkal egyeztetve a szakmai javaslat alapján az érintett útszakaszon egyirányúsítás kerülne bevezetésre a Brutscher János utca irányából az Ady Endre tér 2. szám előtt az ELTE SEK Pável Ágoston Kollégium hátsó bejáratáig. Ezzel egyidőben az ELTE SEK Pável Ágoston Kollégium hátsó bejáratánál „Behajtani tilos” közlekedési tábla kerülne kihelyezésre. Az utolsó, a Szőllősi sétánynak az Őrség utca – Szent Gellért utca közötti szakaszán megállási korlátozás, a vállalkozó, aki miatt indult az ügy, továbbra is az iskola oldalán parkolja az autóit, ez a lakókat továbbra is zavarja, ezért „Megállni tilos” tábla „Padkán megállni tilos” kiegészítő táblával kerülne kihelyezésre, így rendeződne a parkolási probléma.
Ezeken kívül, a mai napon történt egy szóbeli előterjesztés, mivel menet közben 71 helyszínről megkapták a jelentést, hogy hol van még azbesztveszély, ezért a Városstratégiai, Idegenforgalmi és Sport Bizottság a mai ülésén döntött, hogy a Rigóvölgyi út, a 11-es huszár út 98-104 sz. mögötti garázssor, Károly Róbert utca 3. sz. mögötti parkoló, Rumi külső út 42. sz. melletti út és a 097/2 hrsz-ú út esetében elrendelte a 10 km/h sebességkorlátozást, a kiporzás megakadályozása miatt.

Kelemen Krisztián képviselő, a Bizottság elnöke: Bercse László Osztályvezető Úr nincs jelen, de megkérdezi, hogy történt-e vele egyeztetés. 

Bonti Tamás, a Kommunális Iroda vezetője: Igen, történt, de az utolsó tekintetében nem, hiszen az mai előterjesztés, de az csak technikai döntés és a VISB elfogadta a döntést. 

Kelemen Krisztián képviselő, a Bizottság elnöke: Köszöni a tájékoztatást. Felteszi, hogy van-e kérdés, javaslat hozzászólás. Nem volt. Kéri, hogy aki egyetért a kiegészített határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


26/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az alábbi javaslatokat teszi a Városstratégiai, Idegenforgalmi és Sport Bizottságnak:

1. A Bizottság egyetért az Oladi Plató területén a 0874/2 hrsz-ú mezőgazdasági útterületen, illetve a Makkfa utcában az 1. pontban részletezett ideiglenes forgalmi rend bevezetésével.
2. A Bizottság egyetért, hogy a Gyurits Antal utca páratlan oldalán megállási korlátozás kerüljön bevezetésre.
3. A Bizottság egyetért, hogy a Tinódi Lantos Sebestyén utca 1. számtól a Körmendi utca irányába „Megállni tilos”, valamint a vele szemben lévő oldalon „Megállni tilos” közlekedési tábla „Padkán megállni tilos” kiegészítéssel kerüljön kihelyezésre.
4. A Bizottság egyetért, hogy a Síp utcában forgalomcsillapító küszöb (fekvőrendőr) kerüljön kihelyezésre.
5. A Bizottság egyetért, hogy a Werner Alajos utca 6-8. számú ingatlanok melletti útszakaszon a kiporzás megakadályozása érdekében „Mindkét irányból behajtani tilos” tábla „Kivéve lakók” és „Kivéve engedély” jelzőtábla kerüljön kihelyezésre.
6. A Bizottság egyetért, hogy az Ady Endre tér 2. előtti útszakasz egyirányúsításra kerüljön a Brutscher János utca irányából az Ady Endre tér 2. szám előtt az ELTE SEK Pável Ágoston Kollégium hátsó bejáratáig, továbbá ELTE SEK Pável Ágoston Kollégium hátsó bejáratánál „Behajtani tilos” közlekedési tábla kerüljön kihelyezésre.
7. A Bizottság egyetért, hogy a Szőllősi sétányon, a Szombathelyi Reguly Antal Nyelvoktató Nemzetiségi Általános Iskola oldalán „Megállni tilos” tábla, valamint a vele szemben lévő oldalon is „Megállni tilos” tábla „Padkán megállni tilos” kiegészítő táblával kerüljön kihelyezésre.
8. A Bizottság egyetért a Rigóvölgyi út, 11-es huszár út 98 – 104 sz. mögötti garázssor, Károly Róbert utca 3. sz. mögötti parkoló, Rumi külső út 42. sz. melletti út és a 097/2 hrsz-ú út esetében a 10 km/h sebességkorlátozás bevezetésével.

Felelős:	Dr. Nemény András, polgármester
	Horváth Soma, alpolgármester 
	Kelemen Krisztián, a Bizottság elnöke
(a végrehajtás előkészítéséért: 
dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal



3./	Javaslat Szombathely Megyei Jogú Város Önkormányzata 2025. évi zárszámadási rendeletének megalkotására (Közgyűlési 3.)
		Előadó: 	Stéger Gábor, a Közgazdasági és Adó Osztály vezetője 

Szakács Eszter, a Költségvetési Iroda vezetője: Elektronikusan kiküldésre került az előterjesztés, nem kívánja kiegészíteni, ha bárkinek kérdése van, áll a rendelkezésre. 

Kelemen Krisztián képviselő, a Bizottság elnöke: A részletes pénzügyi anyag megküldésre került a bizottsági tagok részére, gyakorlatilag ez egy technikai jellegű napirendi pont. Felteszi, hogy a kiküldött anyaghoz van-e kérdés, javaslat hozzászólás. Nem volt. Kéri, hogy aki egyetért a határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


27/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2025. évi zárszámadási rendeletének megalkotására” című előterjesztést megtárgyalta, és az önkormányzat 2025. évi gazdálkodásának végrehajtásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
		(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. május 28-i ülése



4./	Javaslat Szombathely Megyei Jogú Város Önkormányzata 2025. évi maradvány elszámolásának jóváhagyására (Közgyűlési 4.)
Előadó: 	Stéger Gábor, a Közgazdasági és Adó Osztály vezetője


Szakács Eszter, a Költségvetési Iroda vezetője: Elektronikusan kiküldésre került az előterjesztés, nem kívánja kiegészíteni, ha bárkinek kérdése van, áll a rendelkezésre. 

Kelemen Krisztián képviselő, a Bizottság elnöke: Felteszi, hogy a kiküldött anyaghoz van-e kérdés, javaslat hozzászólás. Nem volt. Kéri, hogy aki egyetért a határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


28/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2025. évi maradvány elszámolásának jóváhagyására” című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. május 28-i ülése



5./	Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet I. számú módosításának megalkotására és a kapcsolódó döntések meghozatalára (Közgyűlési 5.)
		Előadó: 	Stéger Gábor, a Közgazdasági és Adó Osztály vezetője

Szakács Eszter, a Költségvetési Iroda vezetője: Elektronikusan kiküldésre került az előterjesztés, nem kívánja kiegészíteni, ha bárkinek kérdése van, áll a rendelkezésre. 

Kelemen Krisztián képviselő, a Bizottság elnöke: Felteszi, hogy a kiküldött anyaghoz van-e kérdés, javaslat hozzászólás. Nem volt. Kéri, hogy aki egyetért a határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:


29/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet I. számú módosításának megalkotására és a kapcsolódó döntések meghozatalára” című előterjesztést megtárgyalta, és az önkormányzat 2026. évi költségvetéséről szóló 3/2026. (II.27.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. május 28-i ülése


30/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet I. számú módosításának megalkotására és a kapcsolódó döntések meghozatalára” című előterjesztést megtárgyalta, és az I-VI. határozati javaslatot az előterjesztésben foglaltak szerint javasolja a Közgyűlésnek elfogadásra.

Felelős:		Kelemen Krisztián, a Bizottság elnöke
(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. május 28-i ülése



6./	Javaslat mobil térfigyelő kamerával megfigyelt közterületek kijelölésére
	Előadók:		Kelemen Krisztián, a Bizottság elnöke
				Ágoston Sándor, a Városrendészet irodavezetője

Ágoston Sándor, a Városrendészet irodavezetője: Röviden szól hozzá az írásos előterjesztéshez. Tavaly ősszel kihelyezésre került a Bem József utca 2. szám mögött található parkban (2759/52 hrsz-ú közterület) egy mobil térfigyelő eszköz. A kihelyezés oka, miszerint az adott helyszínen található játszótéren visszatérő probléma bizonyos közrendvédelmi jogsértések (közterületi szeszesital-fogyasztás, köztisztasági szabálysértések és szabályszegések, csendháborítás) megvalósulása volt. A kihelyezést 10 intézkedés követte és olyan sikeres projekt lett hála az égnek, hogy ezek a személyek eltűntek erről a játszótérről, azóta rendeltetésszerűen használják a játszóteret. Ebből kifolyólag, ahogy az előterjesztésben is szerepel, kezdeményezte a Diófa utcai szelektív hulladékgyűjtő sziget környékének a megfigyelését ezzel a mobil eszközzel. Jelen pillanatban 4 ilyen hulladékgyűjtő sziget van, úgy gondolja, hogy a 4 közül a Diófa utcai a legkaotikusabb, ezért került az kijelölésre, de a jegyzőkönyv kedvéért azt is elmondja, hogy a Kilátó utcai, a Rumi úti, ami inkább már a Külső rumi útra tendál, illetőleg az Árkádiánál van még ilyen sziget. A Diófa utcai azért problémásabb, mert nagyon közel vannak a lakóépületek, illetőleg a Szent Gellért utca 60-62. tízemeletes tömb, azt gondolja, hogy a lakók szemét is bántja, ha a szemetet látják, amikor kiülnek a saját ingatlanjaikban. A másik napirendi pontnál rá is fog csatlakozni, hogy milyen hasznos egy ilyen kamera.
A másik helyszín pedig a Bárdosi Németh János utcai kutyafuttató környéke. Van egy több éves probléma, de három hónapja foglalkozik vele az Önkormányzat, illetőleg a Hivatal, a kutyások kontra lakók vélelmezett problémáival, pont azért, mert nehéz igazságot tenni, hogy van-e ott esténkként csendháborítás, szabálysértés, jogsértések, ami állatvédelmi szempontból szabályszegésnek minősül, pro és kontra, nehéz ebben igazságot tenni. Egy meghatározott ideig szól ennek a megfigyelése, azért, hogy egy értékelő, elemző munkát le lehessen tenni, hogy hogyan valósulnak meg az elmondások és hogyan tudnak a Hivatal szempontjából tovább lépni, de ez mellett házirendek kerültek kialakításra. 
Ez lenne a két helyszín és ebben kéri a Bizottság támogatását. 

Kelemen Krisztián képviselő, a Bizottság elnöke: Felteszi, hogy a kiküldött anyaghoz van-e kérdés, javaslat hozzászólás. Nem volt. Kéri, hogy aki egyetért a határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


31/2026. (V.26.) BKKB számú határozat

1. A Bűnmegelőzési, Közbiztonsági és Közrendvédelmi Bizottság megtárgyalta a „Javaslat mobil térfigyelő kamerával megfigyelt közterület kijelölésére” című előterjesztést, és javasolja a Közgyűlésnek, hogy a közterület-felügyeletről szóló 1999. évi LXIII. törvény 7. § (3) bekezdése alapján – a Városrendészet javaslatára – az alábbi közterületeket jelölje ki képfelvevővel történő megfigyelésre:
· 1705/84 hrsz-ú közterületi ingatlan;
· 9591/20 hrsz-ú közterületi ingatlan.

2. A Bizottság javasolja a Közgyűlésnek, kérje fel a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon. 

Felelős:		Kelemen Krisztián, a Bizottság elnöke
		Dr. Károlyi Ákos, jegyző
		(A végrehajtás előkészítéséért:
		Dr. Holler Péter, a Hatósági Osztály vezetője
Ágoston Sándor, a Városrendészet irodavezetője
Desits Zoltán, az Informatikai Iroda vezetője)

Határidő:	a Közgyűlés 2026. május 28-i ülése



7./	Tájékoztató a köztisztasággal kapcsolatos szabályszegések kapcsán indított eljárásokról (szóbeli előterjesztés)
	Előadó: 	Dr. Holler Péter, a Hatósági Osztály vezetője

Dr. Holler Péter, a Hatósági Osztály vezetője: A Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály vezetője megküldte az elmúlt egy év statisztikáját, amely szerint a Városrendészet 141 esetben kereste meg a Hivatalukat illegálisan elhelyezett hulladékkal kapcsolatos szabályszegésekkel kapcsolatosan. 
A statisztika alapján, amelyet megküldtek, 13 esetben szabtak ki hulladékgazdálkodási bírságot, ez kicsit kevesebb, mint a korábbi években. 28 esetben a közigazgatási eljárás megindítása előtt a Hatóságuk intézkedése alapján a hulladékok elszállítása megtörtént. 92 esetben nem indítottak hatósági eljárást arra való tekintettel, hogy a jogsértő személy kiléte a rendelkezésre álló adatok alapján nem volt beazonosítható, de a hulladékelhelyezés felszámolása megtörtént és 8 esetben a tényállás tisztázása még folyamatban van. A korábbi évekkel együtt, összesen 6 évet jelent, tehát 6 év alatt összesen 496 esetben keresték meg őket, ebből több, mint 200 esetben jutott el a Hivatal hulladékgazdálkodási bírság kiszabásáig. Közben pedig jogszabályi változás történt tavaly év végén, mely alapján már a Városrendészet is tud helyszíni bírságot kiszabni, és ilyenre is sor került már, kezükbe vették a sorsukat. 

Ágoston Sándor, a Városrendészet irodavezetője: A jogszabályi változásnál is elmondta már, nem sok értelme volt az ilyen 7-10 ezer forintos bírságok kiszabásának, hála az égnek, jogszabály módosítást követően ezeknek az összege elhelyezéstől, súlytól, satöbbi, nyilván a büntetőjogi kategóriát is figyelembe véve, a hulladék kihelyezése 70.000,- forintra növekedett, aminek úgy gondolja, hogy már van visszatartó ereje. Ezeket az adatokat annyival kiegészítené, hogy a Kormányhivatalnál, tekintve hogy semmilyen nyomozati jogkörrel nem rendelkeznek, ő tovább vitte ezt a történetet olyan gondolkodásmódba, hogy próbálja meg segíteni az elkövetők kilétének megállapítását. Amire utalt az előző napirendi pontnál, ami van a Parkerdőben, szelektív sziget, a Jégpince-Mezei utca sarkán kihelyezett hulladékgyűjtő konténerek, egy teljesen új telepítésű kamera eszköz került kihelyezésre, tavaly egész évben, ha jól emlékszik a beszámolójára, 130 közigazgatási eljárást kezdeményeztek illegális hulladék elhelyezésben, az elmúlt egy hónapban, csak a Jégpince-Mezei utca kereszteződésében a kihelyezett hulladékgyűjtő konténereknél most már több mint 20 esetben, és mind a 20 esetben úgy került rögzítésre a teljes cselekmény, hogy mind hatósági jelzéssel, mind az elkövető személyek olyan közeli fényképe, így lett megküldve a Kormányhivatalnak, az autók is mind hatósági jelzésekkel szerepelnek. Ha az illegális hulladékról beszélnek, érték őket olyan célzások, hogy a városlakók megérezték, hogy onnan mindig el van szállítva a szemét, ami egyébként igaz, de a városból hordják ki, most az elmúlt egy hónapban minden reggelét úgy kezdi, hogy átnézi a Jégpince-Mezei utca kereszteződés sarkát, csak kimondottan a Parkerdő irányából hordják azokat a hulladékokat. Két hete szombaton volt egy úriember, kivitt először 3 zsákot, visszatért egy óra múlva, akkor 4 zsákot, utána 8-at, aztán 2-t, az 4 cselekmény, mert azt számolják, hogy hányszor követte el a jogsértést, úgyhogy ez négyszer 70 ezres bírság, amikor azt egyben megkapja, mert erről senki nem szól neki nyilván, azt gondolja, hogy ajándék lesz az, azzal a kamerafelvétellel meg annak a kivonatával vitatkozni nem lehet. Tényleg, olyanokat csinálnak, hogy megáll a kocsival és 3 méterről hajítja át a zsákot. Az viszont nagyon pozitívum, hogy az elmúlt egy hónapban a 20 eljárás, azóta is nézi és most már nincs a földön zsák, meg vannak rakva, ameddig lehet, fölfelé tornyozzák, de azt gondolja, hogy a SZOVÁ-nak is ez pozitívum, és meg is kapták a köszönetüket, hogy már nincs a közterületen szemét, hiszen nem az a hulladékszállítás célja, hogy a konténer mellől szedjék össze. Úgyhogy ez egy sikertörténet, és ahol bekamerázták a hulladékgyűjtő konténereket, ott megszűnt a probléma, ahol volt és nem tudják, hogy elvitték onnan a kamerát, vagy tudják, ennek ellenére megszűntek, ez a céljuk, nagyon hatékony és mondhatni, preventív jellege is van. 

Kelemen Krisztián képviselő, a Bizottság elnöke: Köszöni. Irodavezető úr igen szigorú, de ezt is várják el tőle. Bízik benne, hogy a Kormányhivatal mutatói ismét javulnak, mert az első időszakban elég hatékonyak voltak, ahogyan emlékszik. Felteszi, hogy van-e kérdés, javaslat hozzászólás. 

Márovics Pál, a Bizottság tagja: Nincs mentség az illegális hulladék lerakásra, csak egy személyes történetet mesélne el, mert kirándulni vitt egy utánfutónyi szemetet. Úgy döntött, hogy nem a Körmendi úton teszi le, mert ott mindent külön kell mérlegelni, válogatni, hanem az Erdei iskola úton, ahol nem kell válogatni, hanem súly alapján le lehet adni és fizetni érte, de sokkal jobban jár időben, kevesebb idejen megy el. De ott közölték vele, hogy már csak törmeléket vesznek át, így akkor átment a Körmendi útra, ahol pénteken 2 órakor bezárnak, tehát ott maradt egy bérlet utánfutó szeméttel és milyen opciója van? Mindenki ajánlja a Söptei utat, a börtönben, mert ott ingyen átveszik, igaz, hogy válogatni kell, de ott még mérlegelni se kell. Az a kérdése, hogy ezt tudják-e a lakosok, hol és milyen szeméttől válhatnak meg. A Savaria Fórumba is le lehetne írni. 

Ágoston Sándor, a Városrendészet irodavezetője: Erre gyorsan válaszol, mert úgy gondolja, hogy ebbe a történetbe ő szorul bele, meg majd nyilván a rendőrség is valamilyen formában, mert a hulladékkezelő az a SZOVA fenntartásában van, és az egyik ottani vezetőt megkérdezte, mert őt is többen megkeresték, hogy hova vigyék a szemetet, és ő is akkor szembesült azzal, hogy az Erdei utcai lerakó be van zárva. Azt a választ kapta, de Elnök Úr majd kiegészíti, hogy ott valami területfejlesztés, meg telítettségi problémák vannak. Ő szakmai ember, mindent megért, de majd ő szorul bele a témába, mert ment hozzá az Erdészeti Zrt. igazgatója és megkérdezte, hogy mit tudnak csinálni. Megérti Márovics Pált, igaza is van, de szakmai szempontból nem tudja elfogadni az illegális hulladék lerakást. A mezőőr kollegáinak okoznak gondot ezzel, mondta a Söptei utat, ott a mezőőr kollégája kint a régi reptér mögött heti 3-szor csinált feljelentést illegális hulladék elhelyezésben úgy, hogy ott van mellette a Márovics Pál által is említett gyűjtő. 

Márovics Pál, a Bizottság tagja: Véleménye szerint sokan nem is tudnak róla. 

Ágoston Sándor, a Városrendészet irodavezetője: A másik, hogy szerinte a SZOVA honlapján, mert személyesen rá is keresett mindezek után, az információk fel vannak tüntetve, más kérdés, hogy ki keres rá a SZOVA honlapjára, ezt nem tudja, de ott fent vannak. De nyilván a megoldás érdekli az embereket, nem az, hogy be van zárva, hanem akkor mi van helyette. A parkolóknál is ebbe szorultak bele, az embereket nem az érdekelte, hogy le van zárva, hanem hogy mi az alternatíva. 

Kelemen Krisztián képviselő, a Bizottság elnöke: Két kérdésre egy gyors válasz, mert az egyikre Irodavezető úr már válaszolt is. Amíg önkormányzati fenntartásban volt a hulladék történet, addig a Savaria Fórumban rendszeresen közzé tették, hogy lakónként 5 gumit ingyenesen le lehet adni, és aztán jött a MOHU és teljesen megvariálta az egészet, neki is az a válasza, hogy szova.hu és oda le van írva minden. A másik, hogy igen, be fog telni a hulladék deponáló, ezért korlátozták a beszállíthatóságot, vezetőin többször beszéltek róla, kezelik ezt a kérdést, de nem kevés pénz a hulladék tárolónak a bővítése, rekultivációja. Azt gondolja, hogy lesz erre megoldás, de a szomorú történetben az, hogy már 15 éve kellett volna már ezzel a kérdéssel foglalkozni, már akkor meg kellett volna határozni az új helyszínt, el kellett volna indítani ezt a folyamatot.
Felteszi, hogy van-e kérdés, javaslat hozzászólás. Nem volt. Kéri, hogy aki egyetért a határozati javaslattal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


32/2026. (V.26.) BKKB számú határozat

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

Felelős:	Kelemen Krisztián, a Bizottság elnöke
(a végrehajtás előkészítéséért:
Dr. Holler Péter, a Hatósági Osztály vezetője)

Határidő:	azonnal



8./	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

Dr. Koncz Gabriella r. ezredes, a Bizottság tagja: Nem írt fel olyan sok mindent.
Közlekedés, visszacsatol a közlekedésre, nem lát különösebben pozitív változást, de ahogy mondta, az elsőbbség meg nem adása az élen van, és szinte minden egyes bizottsági ülésen bejön egy napirendi pont, hogy hol szabályozzák a területeket. Táblák, és ennek csak az a hátrányos következménye van, hogy ilyenkor, ahogy az oladi platónál, jönnek, hogy akkor hol van a rendőrség. Nem ki akarja magukat húzni, de úgy értsék, csakhogy megint oda akar visszakanyarodni, hogy a rendőrség kimaxolta az eszközeit, most már jó lenne, hogy megindulhatnának egy olyan úton, hogy mindenki saját fejlődését elővéve, hogy úgy álljon bele a közúton a forgalomba, hogy mindenki balesetmentesen érjen haza. Tőlük várják az eredményeket elsősorban, de a rendőrség már csak a gólyafészekbe nem ült bele és nem ott csinálnak fotókat, de akkor meg az lenne a baj. A Síp utcai fekvőrendőrrel kapcsolatban, ő ott lakik a környéken, és látja, hogy ki hogyan megy be, neki pozitív a tapasztalata, nem mondja, hogy nincs 1-2 fő, aki problémás, de alapjaiban véve jók a tapasztalatok, a szolgálatirányítók sokszor kimennek. De például a mozaikos kereszteződésbe a megye is betagozódott, nézik a piros lámpát és büntetnek is, mert annyi embere nincs, amennyit szeretne. Abban kellene az embereknek is fejlődni, hogy ők maguk is tegyenek azért, hogy jobb legyen, Szombathelynek is. Június 2-án közlekedési témanap kerül megrendezésre, első időpont valóban negyedike volt, de valamelyik résztvevőnek nem volt jó, azért lett a 2-a kijelölve. Kiküldték rá a meghívókat. A következő ötlete, amelyet Bercse Lászlónak már kiadott, az e-rolleresek kapcsán, tájékoztatás kiadása, de a szülőknek is, mert az utóbbi időben megszaporodtak az e-rolleres balesetek is, vagy azért, mert nagyon gyorsan megy, belemegy egy kátyúba, menthetetlen, hogy nem esik el, viszont ezt nagyon sok fiatal használja, inkább több a fiatal, de idősebb is rászáll, de ők lassabban mennek, de tud olyan balesetről Körmenden, ahol egy idősebb asszony hunyt el pár hónappal ezelőtt, mert rollerezett és elesett vele. Tehát most az e-rolleresekkel foglalkoznának, mert nincs még KRESZ-módosítás, talán majd megoldódik, de mindenképpen az e-rollerekkel valamit kezdeni kell, és a szülőknek felhívni a figyelmét arra, hogy ne engedjék el a gyerekeiket így, vagy hassanak rájuk, talán egy jól irányzott beszélgetéssel csökkennének a balesetek. Nagyon sokszor figyelmetlenség okozza a baleseteket. A városban rend van, amilyen bejelentéseket kapnak, mint például az Éhen Gyula tér, megpróbálnak odahatni, lépni, tenni, hogy megmaradjon nyugodtnak a város lakossága. 

Kelemen Krisztián képviselő, a Bizottság elnöke: Megköszöni a tájékoztatást. Ezért nem is Kapitány Asszonyt zavarta a mozaikos kereszteződéssel, mert nem akarta, hogy a város közterületéről vegyenek ki embert, ezért Főkapitány Úrhoz fordultak és köszönik a segítséget, a helikopteres ellenőrzést is, azt gondolja, Tóth Kálmánnal, a körzet képviselőjével együtt, hogy ennek híre megy a kamionosok és autósok körében, és talán jobban elkerülik azt a kereszteződést, illetve betartják a szabályokat.
Megkérdezi, hogy van-e valakinek még észrevétele vagy hozzászólása? Nem volt, ezért kéri, hogy aki a tájékoztatót elfogadja, az kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta az előterjesztést és az alábbi határozatot hozta:


33/2026. (V.26.) BKKB számú határozat

[bookmark: _Hlk117516900]A Bűnmegelőzési, Közbiztonsági és Közrendvédelmi Bizottság az „Áttekintés az elmúlt időszak rendőrségi intézkedéseiről” című előterjesztést megtárgyalta és az elhangzottakat tudomásul veszi.

Felelős:	 	Kelemen Krisztián, a Bizottság elnöke
Dr. Koncz Gabriella r. ezredes, kapitányságvezető, a Bizottság tagja
(a végrehajtás előkészítéséért:
Dr. Holler Péter, a Hatósági Osztály vezetője)

Határidő:	azonnal



9./	Különfélék
Előadó:	Kelemen Krisztián, a Bizottság elnöke

Kelemen Krisztián képviselő, a Bizottság elnöke: Felteszi, van-e esetleg kérdés, észrevétel, bármilyen témában hozzászólás? 

Balogh Tibor, a Bizottság tagja: A KRESZ-parkon belüli roller-használattal kapcsolatosan szól, Kapitány Asszonnyal beszélt a bizottsági ülés előtt, de hát nincs megoldás, mert a házirendbe betette az AGORA, de az emberek nem is olvassák el. Múltkor kiabált vele egy illető, amit nem is értett, hogy ő nem fogja elolvasni a házirendet. Ő kezeli őket, de a kollégája nehezebben. Amikor megy a gyerek a kis futó biciklijével és elmegy mellette 40-nel a rolleres, és még át is megy a piroson, és amikor szólnak nekik, hogy olvassák el a házirendet, de azt nem fogják. Javaslatot, ötletet vár, hogy milyen táblát tegyenek ki, mert a cél az lenne, hogy a gyerekek balesetveszély nélkül tudjanak ott lenni, 6 óra után már nem is érdekli, ha mennek. És sajnos főleg a fiatal korosztályról van szó, és szól nekik, kimennek, de pár nap után visszamennek.

Dr. Koncz Gabriella r. ezredes, a Bizottság tagja: Rossz hír, hogy ezek az „okos” gyerekek, ha átmegy a piroson, nem érdekli őket semmilyen tábla, azt azért ki kell mondani, de Bercse László kollégájának továbbítja a kérdést, hogy mit lehetne tenni. Ő is észreveszi közlekedőként, hogy olyan gyorsan, szinte a semmiből előjönnek az e-rollerrel, hogy tényleg gépjármű vezető legyen a talpán, aki megállítja a kocsit. És ha neki megy az autónak, nem az autós hibájából, túl azon, hogy kár keletkezik, de azt lelkileg feldolgozni, hogy egy gyerek sérül meg az ember szeme láttára, vagy netalán nagyobb baj lesz.

Márovics Pál, a Bizottság tagja: És mennek, headset-tel, fülhallgatóval és igen, nagyon tudnak sírni a helyszínen.

Kelemen Krisztián képviselő, a Bizottság elnöke: Igen, amit le is írtak a Bűnmegelőzési és Közbiztonsági Koncepcióban. Most nemrég tapasztalta, hogy látta, hogy jön egy rolleres és az agya gyalogosként aposztrofálta és nem gondolt bele, hogy gyorsabban megy, mint egy autó. Nehéz kezelni ezeket a szituációkat. És azt gondolja, hogy erre is a rendőrség tudja megadni a választ, nyilván nem azzal, hogy egy rendőr járőrt állítanak a KRESZ-parkba, de Bercse László szerinte fog segíteni abban, hogy mi lehet a megoldás. Hiszen gyerekekről van szó. 

Verasztó István r. alezredes, a Bizottság tagja: Ha arról van szó, akkor nagyon szívesen kimennek a KRESZ-parkba, amikor úgy rollereznek. 

Dr. Koncz Gabriella r. ezredes, a Bizottság tagja: Azt gondolja, hogy 5-6 főből álló csapat jár oda, aki ott érzi jól magát, amivel nincs is gond, ha szabályosan közlekednek és jó példát mutatnak a kicsiknek. De sajnos nem ezt tapasztalja.  

Balogh Tibor, a Bizottság tagja: És az a szomorú, hogy csak kevés szülő tanítja a gyereket közlekedni, ezt tapasztalják folyamatosan. Két hete történt, hogy a kollégája szólt egy rolleresnek, de ott voltak mindketten, és fel volt háborodva az illető, hogy miért szóltak neki, ő csak 5-tel ment, de ő tudja, hogy oda be lehet elektromos rollerrel, mert közterület.

Kelemen Krisztián képviselő, a Bizottság elnöke: Köszöni a hozzászólásokat.  Felteszi, van-e esetleg kérdés, észrevétel, bármilyen témában hozzászólás? Nem volt, így köszöni a mai munkát. A nyilvános ülést 16 óra 49 perckor lezárja.


Jegyzőkönyv lezárva, 16 óra 49 perckor.


k.m.f.

